酬桐廬知縣刁衎歌
作者：田錫
朝代：宋

paragraphs: 詔守江西新定郡，二年撫俗誰相問。
白浪青山繞郡城，卧理煙霞稱嘉遯。
帝鄉迢迢天一涯，子牟戀闕人不知。
慷慨情懷何企慕，宋璟政事杜牧詩。
六縣萬家人輯睦，魚鹽利人茶貨足。
公家事簡案牘稀，芳草疏籬映空獄。
楊柳湖邊觀釣魚，芙蓉池上靜看書。
優游天爵浩然性，貴如三入承明廬。
靖節先生來訪我，欣然延入皇堂坐。
歛襟欲坐先發言，捧出尺書雙袖間。
七軸好詞同跪授，儒雅禮豐情意厚。
主人識鑒非延陵，金石何煩榮固陋。
且置瓊瑶未暇看，高談如綺有餘歡。
黄鸝百囀天欲暮，客去斜陽已半軒。
焚香道院無人到，風花拂几收真誥。
却取文編一一看，南朝體制多淵奧。
兩軸七字五字詩，珠貫纍纍樂府詞。
古於禪月畫羅漢，麗於范蠡進西施。
議論精微窮理窟，賦詠升高能體物。
一篇序送周子通，飄飄思若翻冥鴻。
自有滄浪高尚志，因人命筆生詞鋒。
嘗聞水國清輝殿，曾事吳王侍文宴。
田園未遂歸去來，嚴子臺邊知一縣。
古人窮則善一身，達則惠澤如陽春。
一邑生靈如受賜，何須兼濟方爲貴。
金門吏隠能安身，何必棄官爲逸人。
桐廬山水幸堪賞，歌詩酬唱且相親。